બજેટ 'ન્યૂ ઈન્ડિયા' વિઝન મજબૂત કરશે: વડાપ્રધાન મોદી
નવગુજરાત સમય | Publish Date: Feb 2 2018 10:16AM
વડાપ્રધાન નરેન્દ્ર મોદીએ નાણામંત્રી અરુણ જેટલીના બજેટને 'વિકાસલક્ષી' ગણાવીને કહ્યું હતું કે તે 'ન્યૂ ઈન્ડિયા'ના વિઝનને વધુ મજબૂત કરનારું છે. મોદીએ કહ્યું કે 'બજેટ કૃષિ અને બિઝનેસ માટે સાનુકૂળ છે. ઈઝ ઓફ ડુઈંગ બિઝનેસ માટેનું આ બજેટ છે. વધુ સારા આરોગ્ય વીમાનું બજેટ છે. ખેડૂતો માટે બજેટમાં પગલાં લેવાયા છે. તેમના માટે ૧૪ લાખ કરોડ રૂપિયા ફાળવાયા છે.
વડાપ્રધાને કહ્યું કે નવા વર્ષમાં બે કરોડ શૌચાલય બનાવાશે, જેનો સીધો લાભ દલિતો, પીડિતો, શોષિત અને વંચિતોને મળશે. તેમને રોજગારના અવસર પણ મળશે. ખેડૂતોને ઉત્પાદન ખર્ચ કરતાં દોઢ ગણો ટેકાનો ભાવ મળશે. ફળ અને શાકભાજી માટે ઓપરેશન ગ્રીન હાથ ધરાશે. પ્રધાનમંત્રી ગ્રામ સડક યોજના દ્વારા રોજગારનું સર્જન થશે. ઉજ્જવલા યોજનામાં ઈઝ ઓફ લિવિંગ જોવા મળે છે.
મોદીએ કહ્યું કે નવી આયુષ્યમાન યોજનાથી લગભગ ૪૫થી ૫૦ કરોડ નાગરિકોને ફાયદો થશે. ગરીબ પરિવારોને હોસ્પિટલમાં પાંચ લાખ રૂપિયા સુધી મફત સારવાર મળશે. આ વિશ્વની સૌથી મોટી આરોગ્ય વીમા યોજના છે.
આંધ્રપ્રદેશની તેલુગુદેશમ પાર્ટીના નેતા ચૌધરીએ કહ્યું હતું કે હું અને મારો પક્ષ ટીડીપી આ બજેટથી નાખુશ છીએ. અમે લોકોએ રેલવે ઝોન, પોલાવરમ પ્રોજેક્ટ માટે ભંડોળ તથા નવી રાજધાની અમરાવતી માટે મદદ સહિતના અનેક મુદ્દા નાણાંપ્રધાન સમક્ષ રજૂ કર્યા હતા પરંતુ નાણાંપ્રધાને તેનો બજેટમાં સમાવેશ કર્યો નથી. એનડીએમાં એક ઘટક એવો ટીડીપી છેલ્લા કેટલાય સમયથી ભાજપથી નારાજ છે અને થોડા દિવસો પહેલાં જ ટીડીપીના વડા એન. ચન્દ્રાબાબુ નાયડુ એનડીએથી છેડો ફાડવાની ધમકી આપી ચૂક્યા છે.
મધ્યમવર્ગ જ નહીં RSSનું સાથી સંગઠન પણ બજેટની નારાજ
મોદી સરકારના કાર્યકાળના અંતિમ બજેટથી મધ્યમવર્ગ અને પગારદાર વર્ગ નારાજ હોવાના અહેવાલો તો મળ્યા છે પણ આ બજેટથી રાષ્ટ્રીય સ્વયંસેવક સંઘના સાથી સંગઠન પણ નારાજ જોવા મળી રહ્યા છે. આરએસએસના સાથી સંગઠન ભારતીય મજદૂર સંઘે બજેટને 'નિરાશાજનક' ગણાવ્યું છે એટલું જ નહીં સંઘે શુક્રવારે દેશવ્યાપી પ્રદર્શન કરવાનું એલાન પણ કરી દીધું છે. લોકસભા ચૂંટણી વહેલી યોજાય એવી અટકળો ચાલી રહી છે ત્યારે આરએસએસના આ સહયોગી સંગઠન દ્વારા ખુલ્લેઆમ બજેટનો વિરોધ કરવામાં આવે તે સરકાર માટે 'અચ્છે દિન'નો સંકેત નથી.
ભારતીય મજદૂર સંઘના કહેવા પ્રમાણે સરકારે કામદારો અને પગારદાર વર્ગ માટે બજેટમાં કોઈ લક્ષ આપ્યું નથી. ઈનકમ ટેક્સ સ્લેબમાં કોઈ ફેરફાર ન કરાયો કે ન કામદારોનાં હિતમાં કોઈ મોટી ઘોષણા કરવામાં આવી નથી. આ ઉપરાંત આંગણવાડી કાર્યકર્તાઓ અને આશા વર્કર્સ માટે પણ સરકાર બજેટમાં માત્ર નિરાશા જ લાવી છે. ભારતીય મજદૂર સંઘે બજેટને નિરાશાજનક ગણાવીને શુક્રવારે દેશવ્યાપી વિરોધ પ્રદર્શનની ઘોષણા કરી દીધી છે. ભારતીય મજદૂર સંઘ, આરએસએસનું સાથી સંગઠન છે જે કામદારો માટે અવાજ ઉઠાવે છે. અગાઉ પણ ભારતીય મજદૂર સંઘ મોદી સરકારની નીતિઓની ટીકા કરતો રહ્યો છે. સંઘે નોટબંધી અને જીએસટી માટે પણ કહ્યું હતું કે આ નિર્ણયોના કારણે નાના અને મધ્યમ ઉદ્યોગોને ઘણું નુકસાન થયું છે.